آداخلی۲ سئریالی و بیر چایلیق صؤحبت
یادیما گهلهنی غربی آذربایجان کانالی، ایلک باشلانیش گونوندن تورکجهمیزده چوخ دهیرلی وئرلیشلر، سئریاللار و… یایینلاییبدیر. آنجاق، آذربایجان فولکلورونا عایید اولان برنامهلر ایله فیلملر داها چوخ مخاطب قازانا بیلیبلر. اونلاردان، اوبا وئرلیشین، آتا، آنا، باجاناقلار و… آد چکمک اولار. تازالیق دا آداخلی۲ سئریالی ایسه گونده آخشاملار ائکرانا گلیب عائلهلرین قوناغی اولورو. بو قیسا یازیدا بیر نئچه سؤز-صؤحبتی آچیقلاماقلا ایستهمیشم بیرپارا مسئلهلری آرایا قویماقلا گلهجکده داها پئشهکار ایله داها دهیرلی فیلملرین شاهیدی اولاق.
دیلیمیز
تاسف ایله آذربایجان شبکهسی (غربی آذربایجان کانالی) بو سئریالدا دا دیل باخیمیندان چوخ ضعیف عمل ائدیبدیر. بعضن تنقیدلر اولاندا، عزیزلریمیز بویورورلار، بیز جاماعاتیمیزین دیلینده دانیشیریق.
جاماعاتین دیلینده دانیشماق خوش اولسایدی، بیزدن قاباق شبکه بیر، ایکی و.. او ایشی گؤرهردی! گئدیب ادبی دیلین پئشینه دوشمز ایدی. فارسجانین فرهنگستانی وئرن کلمهلری ایشلتمز ایدی!
آداخلای سئریالیندا دا دئمیرم تر-تمیز خالص تورکجه دانیشاردیلار. آما بیر آز بوندان دا گؤزل تورکجه دانیشماق اولاردی.
گئییملر
“جیلیققا بازاری دی” بو سئریال” یولداشلارین بیری دئدی منه. بیلمیرم نه گرهیی واردی حتمن کند محیطینی گؤسترمک اوچون جیلیققا گئیردیلر اویونچولار. بو گئییمده جیلیققانین یانیندا بیر جوره ده ایکیجهلیک گؤزه دهییر. چوخو جیللیقا گئییب، یادا دئموده گئیینیبلر، اوتایدان اویونچولارین بیری میللی چادیرا ایله گؤرونور. یانی آدام ائله حس ائلیر او بیر-ایکی نفر آیری و یئنی پالتارلاری گئینلر گئدیبلر قدیم زامانا.
کندین جامعهسی
بیر صحنهده ایکی اویونچو کندین ایچینده دانیشیرلار، آیری صحنهده بیر اویونچو کند ده یول گئدیر و تکرار اولان صحنهلر، آما بو صحنهلرین چوخوندا فقط اویونچولاری گؤروروک. کند بوشالیب، بیر فیلم اوینانیلیر ائلهبیل! چتین اولور عادی نفرلری ده گؤرک.
دانیشمالار
من ازبرلهدیییمی دئییم، سونرا سن دانیش. قورو بیر دیالوقلار فیلمچهکمهیه آغیر بیر یوک اولوب. قوپ قورو بیر دانیشمالار. ننه دانیشیر، بالا قولاق آسییر، سونرا بالا دانیشیر. طبیعی بیر دیالوقلار منجه چوخ آز گؤرونور.
بیر دیل فرهنگستانی ایکی دیلین خیدمتینده
بیز تورکجه یاییلان وئرلیشلرده هانسی دیلین فیکیرین ائلیریک. آنا دیلیمیز ائشیکده نه گونه قالیب. تلویزیونا گلن قوناقلار نه تههر تورکجه دانیشیرلار. بونا راحاتسیز دئییل بیزیم سئریال، آما بیر کند ده یاشایان قوجا کیشی اس.ام.اس یئرینه فارس دیلینین فرهنگستانی چیخاردان کلمهلری تکرار ائدیب ایشلهدیر. دیالوقلارین بیرینده، قوجا کیشی پیامکی دئییر، سونرا آغ بیرچک آنا ایشلهدیر. آی جاماعات بیلین ها، فارس دیلینده فیلان کلمهیه بئهمان سؤزو قراردی ایشلتسینلر، آما فارس دیلینده. سن یاخشی آدامسان چالیش تورکجهسینی چیخارت، همده اجازه وئر بیزیم دیلده زاماندان دالی قالماسین.
عاغیللی دانیشان کیمدیر؟
سئریالدا عاغیلدان دالی اولان رولونو اوینایان آدام، واللاه چوخدا عاغیللی-باشلی بیریسیدی. ائلع عاغیللی سؤزلر دئییر، قیزیلدان یازمالی! ائله ایشلر گؤرور، عاغیللینین فیکیرینه چاتمیر! بس بو نئجه عاغیلدان دالی اولموش آدام رولودو؟!
البته بونودا دئییم، منجه بو اویونچو رولونو چوخ گؤزل اویناییب، رولون اؤزو ایرادلی اولسادا!
تشککورلر
بو بیر چایلیق صؤحبت فقط بیر نئچه اورک سؤز ایدی. بونلاری دئمکله گؤستهریریک، بیز سیزین برنامهلره گؤز یومولو باخماییریق. سیز عزیزلرین زحمتینی ده بیلیب، سیزدن تشککور ائتمکله بیرگه، ایستهییریک گلهجکده داها گوجلو فیلملری سیزلردن گؤرک.
و بونودا بیلیرم بعضی مسئلهلرده امکاناتسیزلیقداندیر. ال-قولونوزا ساغلیق، آللاه سیزلری سلامت ائلهسین گلن دفعهلر تازا برنامهلرینیزی گؤرهک. هامینیزا تبریکلر ده دئمهلییم، جاماعاتیمیزین اورکلرینی قازاندیغینیز اوچون.
یازار: حسین واحدی
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab